b'\n_START_ARTICLE_\nHundertwasserhaus\n_START_PARAGRAPH_\nHundertwasserhaus on vuosina 1983\xe2\x80\x931986 rakennettu, taiteilija Friedensreich Hundertwasserin ja arkkitehti Joseph Krawinan suunnittelema persoonallinen asuinkerrostalo Wieniss\xc3\xa4. Yhdeksi It\xc3\xa4vallan p\xc3\xa4\xc3\xa4kaupungin maamerkeist\xc3\xa4 muodostunut rakennus sijaitsee Wienin 3. kaupunginosassa osoitteissa Kegelgasse 34-38 ja L\xc3\xb6wengasse 41-43._NEWLINE_Hundertwasser oli modernin arkkitehtuurin ter\xc3\xa4v\xc3\xa4sanainen kriitikko. H\xc3\xa4nen mukaansa koti oli ihmisen "kolmas iho" varsinaisen ihon ja vaatteiden j\xc3\xa4lkeen, ja sen tuli mukautua el\xc3\xa4m\xc3\xa4\xc3\xa4n ja uudistua ihmisen mukana. Sen sijaan "viivoittimella murhattu" moderni arkkitehtuuri tukahduttaa ihmisen luovuuden. Hundertwasser sai ainutlaatuisen tilaisuuden toteuttaa persoonallisia ideoitaan, kun Wienin kaupunki antoi h\xc3\xa4nen suunniteltavakseen suuren tontin aivan keskustassa. H\xc3\xa4n ei ottanut suunnittelustaan maksua, koska halusi n\xc3\xa4in est\xc3\xa4\xc3\xa4 "jonkin ruman" rakentamisen samalle paikalle._NEWLINE_Hundertwasserhaus sis\xc3\xa4lt\xc3\xa4\xc3\xa4 52 huoneistoa, nelj\xc3\xa4 toimistoa sek\xc3\xa4 16 yksityist\xc3\xa4 ja kolme yhteist\xc3\xa4 terassia, jotka ovat kaikki pohjapiirustuksiltaan erilaisia. Talon huoneet ovat eri muotoisia kuten kolmi- ja vinokulmaisia, sen lattiat ja k\xc3\xa4yt\xc3\xa4v\xc3\xa4t ovat ep\xc3\xa4tasaisia ja k\xc3\xa4yri\xc3\xa4. Rakennuksen ulkosein\xc3\xa4ss\xc3\xa4 eri huoneistot on maalattu eri v\xc3\xa4reill\xc3\xa4, ja asukkailla on "ikkunaoikeus" eli lupa koristella talon julkisivua niin pitk\xc3\xa4lle kuin he omasta ikkunastaan ylettyv\xc3\xa4t. Rakennuksen katolla on multaa ja siell\xc3\xa4 kasvaa ruohoa, lis\xc3\xa4ksi talossa on yhteens\xc3\xa4 250 puuta ja pensasta; Hundertwasser halusi antaa puille ja pensaille takaisin sen tilan, joka niilt\xc3\xa4 oli viety kun tontti rakennettiin. Lis\xc3\xa4ksi paikalla aiemmin sijainneesta talosta on j\xc3\xa4tetty yksi kulma osaksi Hundertwasserhausia, jotta kummitukset voisivat muuttaa vanhasta talosta uuteen._NEWLINE_Hundertwasserhaus on Wienin kaupungin vuokratalo.\n_START_SECTION_\nMuut Hunderwasserhausit\n_START_PARAGRAPH_\nSamantyyppisi\xc3\xa4 rakennuksia on rakennettu ainakin Plochingeniin (1992), Wittenbergiin (1999), Darmstadtiin (1999) ja Magdeburgiin (2004).'